उन्नाव और कठुआ की घटनाओं में आरोपियों को बचाने की हर कोशिश की गई। उत्तर प्रदेश पुलिस ने आरोपी विधायक के पक्ष में उतर कर खुलेआम पीड़ित पक्ष को प्रताड़ित किया। उसमें पीड़िता के पिता की मौत तक हो गई। इसी तरह कठुआ मामले में आरोपियों को बचाने के लिए भाजपा और हिंदुत्ववादी संगठनों के नेताओं की अगुआई में विरोध प्रदर्शन किए गए। लिहाजा इन घटनाओं की जांच और कार्रवाई में खासा वक्त लग गया। लोगों में रोष इसी बात को लेकर है कि जब सत्ता पक्ष से जुड़ा कोई व्यक्ति किसी जघन्य अपराध में शामिल होता है तो स्थानीय प्रशासन से लेकर पार्टी स्तर तक उसे बचाने का प्रयास होने लगता है। घटनाओं से जुड़े तथ्यों को मिटाने या तोड़-मरोड़ कर पेश करने का प्रयास होता है। रसूख वाले लोगों को सजा की दर वैसे भी बहुत कम है। इसलिए जब भी ऐसी कोई घटना होती है, जिसमें कोई जनप्रतिनिधि शामिल होता है, तो उसके विपक्षी दल लोगों की इस नाराजगी को भुनाने का प्रयास करने लगते हैं।